Bahasa Suluk

Sejarah

Mengikut sejarah, bahasa asal Tausug atau Suluk sebenarnya adalah dari bahasa asal Orang Tagimaha (Taguima dari Basilan).  Tetapi ada lagenda yang mengatakan, suku Suluk ini merupakan suku Kadazandusun yang hanyut ke laut melalui sungai sugut kerana telah melanggar pantang larang dan tidak dapat kembali ke tempat asal.  Suku yang hanyut ini kemudiannya mengalami perubahan dalam bahasa pertuturan mereka kerana banyak bercampur dengan orang laut, namun sebahagian besar perkataan Kadazandusun masih digunakan. Tetapi lagenda itu tidak berasas kerana tamadun Suluk sudah mula dimasuki golongan Islam sejak kurun ke-14. Tamadun Suluk juga sudah diketahui seawal kurun ke-8, sezaman dengan Tamadun Srivijaya. Sebelum memeluk Islam, masyarakat Suluk dipercayai menganut agama tauhid Nabi Ibrahim. Manakala bagi Kadazandusun, tiada catatan daripada tamadun mereka. Kadazandusun hanya mula diketahui sekitar kurun ke 20. Berdasarkan fakta tersebut, lagenda itu adalah tidak berasas.
Bahasa Tausug adalah bahasa perantara atau lingua franca sebelum era kesultanannya lagi hingga kini. Etnik Suluk berasal dari rumpun Melayu-Austronesia (Polenesia) sebagai mana masyarakat Nusantara di sekitarnya. Etnik Suluk juga merupakan diantara penduduk Peribumi atau Bumiputera Sabah. Bahasa Sug yang mereka tutur adalah mirip Bahasa Melayu lama bercampur Bahasa Arab dan bahasa etnik lain di sekitar Sulu dan Mindanao.
Suku kaum Suluk atau Tausug juga punya beberapa dialek atau slanga mengikut kawasan atau daerah di antaranya ialah slanga Tausug Tapul, Tausug Basilan, Tausug Lugus, Gimbahanun, Luwuk dan lain-lain. Unsur-unsur bahasa Jawa juga ada terdapat dalam bahasa Sug ini tidaklah menghairankan kerana rumpun Melayu di rantau Nusantara ini antara satu sama lain ada similaritinya.
Ini disebabkan kekuasaan kerajaan Srivijaya dan Majapahit di tanah Jawa pernah mempengaruhi daerah-daerah sekitar wilayah Kepulauan Sulu sebagaimana sebelum kemunculan kerajaan awal Melayu Melaka. Manakala dalam catatan Nagarakretagama Majapahit, kepulauan Sulu dipanggil "Solot". Kepulauan Sulu juga dinamakan "Banjar Kulan" (Little Banjar) oleh orang Kalimantan kerana memiliki hubungan sejarah lama dengan Banjarmasin. Maka setelah kedatangan Islam muncullah Kesultanan Sulu sekitar tahun 1457 M dan pemerintahan Sultan-Sultan Sulu berlangsung begitu lama yang menyumbang kepada Bahasa Sug terus bertahan hingga hari ini.
Semasa kegemilangan pentadbiran Kesultanan Sulu dahulu Bahasa Suluk adalah Lingua-Franca di wilayah kesultanannya yang merangkumi Jolo, Tawi-Tawi, Basilan-Zamboanga, Palawan dan North Borneo (Sabah).

Tatabahasa

Tatabahasa Bahasa Suluk adalah berbeza dengan Bahasa Melayu walaupun berjiran senegara sahaja. Ia mempunyai tatabahasa berbentuk Bahasa Filipina (pola ayat: Kata Kerja + Subjek + Objek, Predikat + Subjek), jadi cara penuturan mereka juga agak berbeza dengan ketiadaan bunyi "E" (spt: G"e"lang, S"e"mut, B"e"lut ) dan hanya mempunyai huruf vokal A, I, U dan O dan beberapa diftong. Berikut adalah beberapa hukum tatabahasa Bahasa Suluk.

Kata Ganti Nama Diri

Terdapat tiga jenis kata ganti nama diri dalam Bahasa Suluk iaitu kata ganti nama diri asas, kata ganti nama diri kepunyaan dan kata ganti nama diri kepemilikan.

Penanda Artikel

Seperti apa yang terwujud dalam Keluarga Bahasa Filipina, Bahasa Suluk mempunyai satu tatabahasa unik yang ternyata tidak terdapat dalam Bahasa Melayu iaitu Penanda Artikel. Bahasa Suluk mempunyai hanya 2 sahaja Penanda Artikel (IN dan HA) dan bukan seperti Bahasa Filipina yang lain yang mempunyai kebiasaannya 3 Penanda Artikel (cth: Bahasa Tagalog; ANG, NG dan SA). Buat seseorang yang fasih dalam bahasa Tagalog, maka yang sesiapa ingin belajar Suluk adalah senang kerana hampir separuh tatabahasa Suluk sama seperti Tagalog, perbezaan antara dua bahasa itu hanyalah dalam perbendaharaan (kosakata).